b'\n_START_ARTICLE_\nPaulo Radmilovic\n_START_SECTION_\n\xc5\xbdivotopis\n_START_PARAGRAPH_\nPavle Radmilovi\xc4\x87 je ro\xc4\x91en u Cardiffu (Wales) kao tre\xc4\x87i sin Antuna Radmilovi\xc4\x87a, Hrvata iz Dubrovnika, koji se preselio oko 1860. godine u Cardiff. Njegov otac bio je ugostitelj i vlasnik Glastonbury Arms Pub u Bute Streetu. Pavlova majka Annie ro\xc4\x91ena Dillon, k\xc4\x87i doseljenika irskoga porijekla, tako\xc4\x91er je ro\xc4\x91ena u Cardiffu. Preci su mu podrijetlom iz Makarske; Radmilovi\xc4\x87i se u Dubrova\xc4\x8dkomu primorju javljaju od 15. stolje\xc4\x87a, a u samomu gradu od 18. stolje\xc4\x87a. Nije utvr\xc4\x91eno kada je to\xc4\x8dno Antun Radmilovi\xc4\x87 do\xc5\xa1ao u Veliku Britaniju, ali se zna da je radio kao brodski agent u Cardiffu.\n_START_SECTION_\nKarijera\n_START_PARAGRAPH_\nRadmilovi\xc4\x87 je svoj prvi nastup za vaterpolsku reprezentaciju Ujedinjenoga Kraljevstva odigrao s 15 godina, 1901., i tako postao najmla\xc4\x91im reprezentativcem u povijesti britanskoga vaterpola. Radmilovi\xc4\x87 se natjecao i bavio \xc5\xa1portom punih 30 godina, rekreativno se bavio \xc5\xa1portom \xc4\x8dak i u svojim sedamdesetim. Pored \xc5\xa1portova u vodi Radmilovi\xc4\x87 se bavio golfom i nogometom._NEWLINE_Prvi amaterski naslov je osvojio 1907. godine kada je na rijeci Temzi pobijedio u utrci na 5 milja. Tako\xc4\x91er je dvije godine kasnije pobijedio u utrci na 100 jardi \xe2\x80\x93 slobodno. U rasponu od devetnaest godina osvojio je devet naslova dr\xc5\xbeavnoga prvaka u razli\xc4\x8ditim atletskim disciplinama. U Walesu je njegov uspjeh jo\xc5\xa1 ve\xc4\x87i. Kao petnaestogodi\xc5\xa1njak 1901. godine je osvojio naslov dr\xc5\xbeavnoga prvaka na 100 jardi. S \xc4\x8detrdeset i tri godine (1929. godine) je osvojio titulu prvaka na 440 jardi.\n_START_SECTION_\nOlimpijac\n_START_PARAGRAPH_\nSvoju olimpijsku karijeru Radmilovi\xc4\x87 je zapo\xc4\x8deo na olimpijskim me\xc4\x91uigrama 1906. godine. U utrci na 100 metara \xe2\x80\x93 slobodno zavr\xc5\xa1io je kao \xc4\x8detvrti, a na 400 m je zavr\xc5\xa1io kao peti. Sudjelovao je i u utrci na 1 milju, ali je nije zavr\xc5\xa1io._NEWLINE_Na Ljetnim olimpijskim igrama 1908. je kao dionik vaterpolskoga tima Ujedinjenoga Kraljevstva osvojio zlatnu medalju. U zavr\xc5\xa1noj utakmici kada je Britanija pobijedila Belgiju s 9:2, Radmilovi\xc4\x87 je postigao dva gola. Dva dana poslije zavr\xc5\xa1ne utakmice u vaterpolu, natjecao se tako\xc4\x91er kao jedan od pliva\xc4\x8da u \xc5\xa1tafeti \xe2\x80\x93 4\xc3\x97200 m, po\xc5\xa1to se jedan od prethodnih britanskih olimpijaca razbolio. Utrka je bila neizvjesna jer je pliva\xc4\x8dka \xc5\xa1tafeta Mad\xc5\xbearske vodila skoro do kraja utrke i imala veliku prednost do zadnje izmjene. U zadnjoj izmjeni mad\xc5\xbearski pliva\xc4\x8d Zolt\xc3\xa1n Halmay je po\xc4\x8deo gubiti svijest, \xc5\xa1to je britanska zadnja izmjena Henry Taylor iskoristio i s 4 sekunde prednosti donio pobjedu svojoj \xc5\xa1tafeti i zlatnu medalju Britaniji. Radmilovi\xc4\x87 se tako\xc4\x91er natjecao u jo\xc5\xa1 tri utrke slobodnim stilom, ali ni u jednoj nije stigao do zavr\xc5\xa1nice._NEWLINE_Svoju tre\xc4\x87u zlatnu olimpijsku medalju Radmilovi\xc4\x87 je osvojio kao \xc4\x8dlan vaterpolskoga tima Ujedinjenog Kraljevstva na Ljetnim olimpijskim igrama 1912. u Stockholmu. Britanci su pobijedili Austrijance s rezultatom 8:0._NEWLINE_Radmilovi\xc4\x87eva \xc4\x8detvrta zlatna olimpijska medalja je do\xc5\xa1la tek poslije osam godina. Uzrok je bio Prvi svjetski rat i otkazivanje olimpijskih igara. Na Ljetnim olimpijskim igrama 1920. u Antwerpenu vaterpolska reprezentacija Velike Britanije je superiorno stigla do zavr\xc5\xa1nice. Doma\xc4\x87in, Belgija, je tako\xc4\x91er bila u zavr\xc5\xa1nici i njezini su \xc5\xa1porta\xc5\xa1i \xc5\xbeeljeli osvojiti zlato. Skoro do kraja utakmice se vodila velika ujedna\xc4\x8dena borba i rezultat je bio neizvjestan 2:2. Utakmicu je odlu\xc4\x8dio Radmilovi\xc4\x87 koji je pred kraj postigao gol i time osigurao pobjedu svoje reprezentacije, 3:2 za Britance. Poslije utakmice publika je poku\xc5\xa1ala napasti britanske vaterpoliste, stoga je belgijska policija morala intervenirati._NEWLINE_Radmilovi\xc4\x87 se natjecao na jo\xc5\xa1 dvije olimpijade kao sudionik vaterpolske reprezentacije 1924. i 1928., ali nije uspio popeti se na pobjedni\xc4\x8dki podij. Svoju olimpijsku karijeru zavr\xc5\xa1io je kada je imao 42 godine._NEWLINE_Radmilovi\xc4\x87ev rekord od 4 osvojene zlatne olimpijske medalje je ostao u Ujedinjenomu Kraljevstvu neoboren sve do pojave viteza Stevena Geoffreyja Redgravea i olimpijskih igara 2000. u Sydneyju, kada je Redgrave osvojio svoje peto zlato.\n_START_SECTION_\nPriznanja\n_START_PARAGRAPH_\nRadmilovi\xc4\x87 je 1967. godine primljen u Me\xc4\x91unarodnu ku\xc4\x87u slavnih \xc5\xa1porta\xc5\xa1a u vodenim \xc5\xa1portovima. Tako\xc4\x91er je bio jedan od prvih desetorice \xc4\x8dija su imena postavljena u Vel\xc5\xa1ku ku\xc4\x87u slavnih \xc5\xa1porta\xc5\xa1a, 1988. godine. Spomen plo\xc4\x8da je postavljena i u Cardiff International Pool. Spomen plo\xc4\x8da postavljena je o tro\xc5\xa1ku Vel\xc5\xa1koga parlamenta i Organizacijskoga odbora Tridesetih olimpijskih igara u Londonu 2012.'